b"\n_START_ARTICLE_\nAl-Manama\n_START_SECTION_\nHist\xc3\xb2ria\n_START_PARAGRAPH_\nAl-Manama \xc3\xa9s esmentat a les cr\xc3\xb2niques isl\xc3\xa0miques almenys des del 1345. Va ser presa pels portuguesos el 1521 que van construir un castell anomenat en \xc3\xa0rab Kalat al-Adjadj, a uns 6 km a l'oest de Manama, i m\xc3\xa9s endavant pels perses el 1602 que van foragitar als portuguesos i van construir una posici\xc3\xb3 fortificada al lloc mateix de la moderna Manama. Ha estat governada, amb breus interrupcions, per la dinastia dirigent Al Khalifa de la tribu Utub des del 1783, procedents de Zubara a Qatar. Els perses la van perdre davant els Al Khalifa despr\xc3\xa9s d'un setge de dos mesos. Entre el 1799 i el 1828 els Al Bu Said d'Oman van atacar diverses vegades les illes i la ciutat fou ocupada m\xc3\xa9s d'una vegada, per\xc3\xb2 sempre recuperada. _NEWLINE_Durant el segle XIX els Al Khalifa no hi residien normalment (nom\xc3\xa9s els mesos de ple estiu es traslladaven al fort de Manama) i la seva resid\xc3\xa8ncia normal era a Al-Muharraq, que era a m\xc3\xa9s el port principal i centre de la pesca de perles. Per\xc3\xb2 Manama anava creixent com a centre comercial i el 1910 ja era la verdadera capital de l'illa. El 1893 l'Esgl\xc3\xa9sia Reformada Holandesa hi havia establert una missi\xc3\xb3 i el 1902 hi va construir un hospital i un dispensari i el 1900 s'hi va instal\xc2\xb7lar l'agent brit\xc3\xa0nic que el 1904 va esdevenir agent pol\xc3\xadtic. El 1905 tenia uns 25.000 habitants amb un 60% de xi\xc3\xaftes. _NEWLINE_El 1920 es va crear l'administraci\xc3\xb3 municipal i es van construir algunes escoles i el 1930 es va introduir l'electricitat. El 1932 fou descobert petroli a Djabal al-Dujhkhan que van compensar la p\xc3\xa8rdua d'ingressos per la caiguda del negoci de les perles. El 1935 els brit\xc3\xa0nics van establir una base naval a Ras al-Djufayr a uns 3 km al sud-est de la ciutat, traslladant-se des de l'illa d'Hanjam, i va esdevenir la principal base brit\xc3\xa0nica al Golf P\xc3\xa8rsic. El 1942 es va construir un pont-carretera entre Muharraq i Manama. El 1946 la seu de la resid\xc3\xa8ncia pol\xc3\xadtica brit\xc3\xa0nica fou transferida de Bushire a Manama. El 1950 va sobrepassar els 40.000 habitants. Al-Manama fou declarada port franc el 1958. En els tres decennis seg\xc3\xbcents va con\xc3\xa8ixer una gran expansi\xc3\xb3. El 1971 fou declarada la capital del Bahrain independent. El 1981 la poblaci\xc3\xb3 ja era de 121.000 habitants.\n_START_SECTION_\nEconomia\n_START_PARAGRAPH_\nLa base econ\xc3\xb2mica d'Al-Manama \xc3\xa9s la mateixa que la de tot Bahrain: el petroli, les refineries de petroli, la construcci\xc3\xb3 de dhows, la pesca i la recol\xc2\xb7lecci\xc3\xb3 submarina de perles. Al-Manama t\xc3\xa9 l'Aeroport Internacional de Bahrain a l'illa d'al-Muharraq, a la qual est\xc3\xa0 connectada per un dic. La ciutat tamb\xc3\xa9 \xc3\xa9s la seu de la Universitat de Bahrain, fundada el 1986. Entre les seves construccions destaca el Bahrain World Trade Center."